Oslo (NTB): TV 2 vil ikke sende reklamefilmer for politiske partier under høstens valgkamp, men åpner for reklame med politisk budskap. Denne avklaringen kommer fram i et brev kanalen har sendt til aktuelle reklamebyråer, organisasjoner, partier og forbund, melder Stavanger Aftenblad. TV 2 vedgår selv at det kan være vanskelig å trekke grensen mellom hva som er direkte eller indirekte reklame for et politisk parti, og dermed forbudt, og hva som kun er en reklamefilm med et politisk budskap eller innhold. TV 2 gjør det klart at kanalen ikke vil si ja til sending av noen politiske reklamefilmer før kanalen på forhånd har sett den ferdige filmen. Monstermaster Som et eksempel på hva som kan passere, nevner TV 2s markedsavdeling reklamefilmen «Bevar Hardanger» fra 2009. Der advarte aksjonistene mot bygging av de såkalte monstermastene.